মেহেরপুর ৮ এপ্রিল শুক্রবার : অদ্য বাদ আছর আহলেহাদীছ আন্দোলন বাংলাদেশ ও বাংলাদেশ আহলেহাদীছ যুবসংঘ মেহেরপুর যেলার যৌথ উদ্যোগে শহরের শামসুযযোহা পার্কে অনুষ্ঠিত যেলা সম্মেলনে প্রদত্ত প্রধান অতিথির ভাষণে মুহতারাম আমীরে জামাআত প্রফেসর ড. মুহাম্মাদ আসাদুল্লাহ আল-গালিব জনগণের প্রতি উপরোক্ত আহবান জানান। তিনি বলেন, উভয় বাংলার মানুষ বাংলাভাষী হলেও এপার বাংলার মানুষ আজ পৃথকভাবে স্বাধীন সত্তা নিয়ে বিশ্বসভায় মাথা উঁচু করে দাঁড়িয়ে আছে মূলতঃ তাদের ইসলামী চেতনার কারণে। এই মৌল চেতনা ভুলিয়ে দিতে পারলেই উভয় বাংলাকে এক করে পার্শ্ববর্তী রাষ্ট্রের অন্তর্ভুক্ত করে ফেলা খুবই সহজ হবে। যার ফলাফল হবে আমাদের রাজনৈতিক স্বাধীনতার বিলুপ্তি। যা না থাকলে আমরাই বিলুপ্ত হয়ে যাব। তিনি বলেন, ১৯৭১-এর ১৭ই এপ্রিল তারিখে এই যেলার সীমান্তবর্তী গ্রাম বৈদ্যনাথ তলায় স্বাধীন বাংলাদেশের প্রথম অস্থায়ী সরকার কায়েম হয়। তাই এদেশের স্বাধীনতা লাভের ইতিহাসে মেহেরপুর যেলা একটি বিশেষ মর্যাদার আসনে অধিষ্ঠিত হয়েছে। তিনি বলেন, সমাজের রন্ধ্রে রন্ধ্রে আজ বিদেশী সংস্কৃতি এবং শিরক ও বিদআতের জয়জয়কার চলছে। এমনকি নিবিষ্ট মনে ইবাদতের জন্য মসজিদে যাবেন, সেখানেও শিরকের নিদর্শন শোভা পাচ্ছে। মেহরাবের একদিকে আল্লাহ অন্যদিকে মুহাম্মাদ অথবা কেবল ক্বিবলার দিকে আল্লাহ খচিত সুদৃশ্য টাইল্স লাগানো হচ্ছে। সামনে কাবা ঘর বা মসজিদে নববীর ছবি, উপরে কালেমা ত্বাইয়েবার সাথে মুহাম্মাদুর রাসূলুল্লাহ যোগ করে লিখে রাখা হয়েছে। এসবই স্পষ্ট শিরক। তিনি বলেন, স্রষ্টা ও সৃষ্টি কখনো এক হতে পারে না। সেকারণ আল্লাহ ও মুহাম্মাদ কখনো একসঙ্গে টাঙ্গিয়ে রাখা যাবে না। তিনি বলেন, মুসলমান আল্লাহ নামক কোন শব্দের পূজা করে না। বরং অদৃশ্য আল্লাহর ইবাদত করে। তিনি বলেন, আক্বীদার পাশাপাশি আমলের ক্ষেত্রে চলছে অগণিত বিদআতযুক্ত আমল। ভাল-র দোহাই দিয়ে আমরা ইসলামকে নিজেদের মন মতো সাজিয়ে নিতেই বরং বেশী তৎপর। অথচ শিরক বিমুক্ত নির্ভেজাল তাওহীদ বিশ্বাস ও বিদআত মুক্ত ছহীহ সুন্নাহর বাস্তব অনুশীলন ব্যতীত পরকালে নাজাত পাওয়ার উপায় নেই। আহলেহাদীছ আন্দোলন সমাজ সংস্কারের গুরু দায়িত্ব কাঁধে নিয়ে ময়দানে কাজ করে যাচ্ছে। তিনি সকলকে এই দাওয়াতী কাফেলায় শরীক হয়ে নিরলসভাবে কাজ করে যাওয়ার আহবান জানান।  স্থানীয় যাদুখালী স্কুল এন্ড কলেজের সাবেক অধ্যক্ষ আলহাজ্জ আব্দুল মান্নানের সভাপতিত্বে অনুষ্ঠিত উক্ত সম্মেলনে বিশেষ অতিথি হিসাবে উপস্থিত ছিলেন আহলেহাদীছ আন্দোলন বাংলাদেশ-এর কেন্দ্রীয় সাধারণ সম্পাদক অধ্যাপক মাওলানা নূরুল ইসলাম, প্রচার ও প্রশিক্ষণ সম্পাদক ড. মুহাম্মাদ সাখাওয়াত হোসাইন, কেন্দ্রীয় শূরা সদস্য ড. এ এস এম আযীযুল্লাহ, বাংলাদেশ আহলেহাদীছ যুবসংঘ-এর কেন্দ্রীয় সভাপতি মুযাফফর বিন মুহসিন ও মেহেরপুরের অতিরিক্ত যেলা প্রশাসক (সার্বিক) জনাব হোসেন আলী খন্দকার। সম্মেলনে  অন্যান্যের মধ্যে বক্তব্য পেশ করেন সাতক্ষীরা যেলা আন্দোলন-এর সভাপতি মাওলানা আব্দুল মান্নান, কুষ্টিয়া-পশ্চিম যেলা আন্দোলন-এর সভাপতি মুহাম্মাদ গোলাম যিল-কিবরিয়া, মেহেরপুর যেলা যুবসংঘ-এর সভাপতি মুহাম্মাদ আবদুল মুমিন প্রমুখ। অনুষ্ঠানে সঞ্চালক ছিলেন যুবসংঘ-এর কেন্দ্রীয় সাংগঠনিক সম্পাদক আব্দুর রশীদ আখতার।